1.Indledning

2021 blev udpeget som det europæiske år for jernbanetransport ved Europa-Parlamentets og Rådets afgørelse (EU) 2020/2228 af 23. december 2020 (herefter "afgørelsen om det europæiske år for jernbanetransport"). Det overordnede mål med det europæiske år for jernbanetransport er at fremme og støtte EU's, medlemsstaternes, regionale og lokale myndigheders og andre organisationers indsats for at øge andelen af passagerer og gods, der befordres, henholdsvis transporteres, med jernbane. Dette overordnede mål var opdelt i en række specifikke mål.

Denne rapport giver et overblik over gennemførelsen, resultaterne og den overordnede vurdering af de initiativer, der blev taget under det europæiske år for jernbanetransport 2021, i overensstemmelse med artikel 7 i afgørelsen om det europæiske år for jernbanetransport. I rapporten vurderes det, i hvilket omfang det lykkedes oplysnings- og bevidstgørelsesaktiviteterne at nå ud til målgruppen. For at evaluere disse initiativer fastlagde Kommissionen følgende kriterier på kampagneniveau, som blev omsat til målbare centrale resultatindikatorer (KPI'er) med bistand fra en ekstern kontrahent:

-Udbredelse: at nå ud til den relevante målgruppe gennem relevante kanaler målt på antallet af personer, der har stiftet bekendtskab med indholdet af det europæiske år for jernbanetransport (pr. kommunikationskanal og samlet antal)

-Engagement: engagement i og mangedobling af kampagnens indhold og budskaber målt på antallet af interaktioner, som folk havde med indhold om det europæiske år for jernbanetransport (digitalt fodaftryk fra webstedet for det europæiske år for jernbanetransport, nyhedsbrev, indhold og arrangementer på de sociale medier)

-Bevidstgørelse: målt på omtaler på målmedier, indikatorer for sociale medier og skrivebordsundersøgelser (som følge af arrangementerne vedrørende det europæiske år for jernbanetransport).

2.Gennemførelse af det europæiske år for jernbanetransport 2021

2.1.Forvaltning

Ligesom det var tilfældet med det europæiske år for kulturarv i 2018, blev der valgt en decentraliseret tilgang til gennemførelsen af det europæiske år for jernbanetransport 2021 i overensstemmelse med afgørelsen om det europæiske år.

På nationalt plan blev koordineringen af aktiviteter i forbindelse med det europæiske år for jernbanetransport varetaget af nationale kontaktpersoner, der repræsenterede alle medlemsstater. Nogle få initiativer i forbindelse med det europæiske år for jernbanetransport fandt også sted i lande uden for EU, f.eks. Norge, Schweiz og Tyrkiet.

På EU-plan var gennemførelsen af det europæiske år for jernbanetransport en fælles indsats fra Europa-Kommissionens (herunder flere generaldirektorater og repræsentationer i medlemsstaterne), medlemsstaternes samt institutionelle partneres og interessenters side.

Kommissionen koordinerede det europæiske år for jernbanetransport på EU-plan og indkaldte til otte møder mellem de nationale kontaktpersoner, hvori repræsentanter for Europa-Parlamentet deltog som observatører. Kommissionen indkaldte også til fire møder i en gruppe af centrale interessenter bestående af repræsentanter for organisationer eller organer, der er aktive inden for jernbanetransport, og som afspejler sektorens mangfoldighed. Mere generelt deltog Kommissionen i utallige bilaterale og multilaterale møder med de mange myndigheder og interessenter, der var involveret i aktiviteter i forbindelse med det europæiske år for jernbanetransport, såsom jernbaneoperatører (både etablerede og nytilkomne), infrastrukturforvaltere, logistikorganisationer, jernbaneforsyningsindustrien, sammenslutninger, der repræsenterer passagerer, herunder passagerer med handicap og nedsat mobilitet, fagforeninger, interessenter, der er aktive inden for uddannelse, kultur og turisme, eller internationale organisationer.

2.2.Ressourcer

På grund af den sene vedtagelse af afgørelsen om det europæiske år for jernbanetransport var det ikke muligt at sikre et særligt budget for det europæiske år i 2021 og dermed finansiere indkaldelser af forslag, der kunne have støttet udvalgte interessentbaserede initiativer. På trods af dette tilvejebragte Kommissionen så vidt muligt ressourcer fra eksisterende programmer under budgetproceduren for 2020 og 2021 og i henhold til den flerårige finansielle ramme for 2021-2027. Der blev afsat midler fra GD MOVE's budget, navnlig til oplysningskampagnen for det europæiske år for jernbanetransport, "Connecting Europe Express"-toget, arrangementer såsom ceremonien i forbindelse med tildelingen af prisen "Women in Rail Award" og gennemførlighedsundersøgelser. Flere andre generaldirektorater, Kommissionens repræsentationer i medlemsstaterne, fællesforetagendet Shift2Rail og EU's Jernbaneagentur bidrog også til den fælles indsats. Kommissionen råder ikke over detaljerede oplysninger om de ressourcer, som medlemsstaterne eller interessenterne har afsat til det europæiske år for jernbanetransport.

3.Evaluering af de vigtigste aktiviteter i forbindelse med det europæiske år for jernbanetransport

3.1. Oplysningskampagne for det europæiske år for jernbanetransport på EU-plan

Der blev gennemført en oplysningskampagne på EU-plan med henblik på at tilskynde til brugen af jernbaner. De vigtigste målgrupper for denne kampagne som potentielle kunder til jernbanetransporttjenester omfattede unge EU-borgere (i alderen 16-25 år), ferierejsende, pendlere, forretningsrejsende og virksomheder. Oplysningskampagnen var baseret på opinionsdannere såsom institutionelle og sektorspecifikke interessenter på europæisk og nationalt plan samt medierne.

Oplysningsmaterialet blev stillet til rådighed for alle EU's medlemsstater og interessenter, som deltager i partnerskaber, med vigtigt materiale på alle EU's officielle sprog (undtagen irsk). Det omfattede en visuel identitet, der er specifikt udformet med henblik på det europæiske år for jernbanetransport, et slogan ("Hop On!"), hashtagget #EUYearofRail, nøglebudskaber, infografik på skinner, visuelt materiale til sociale medier, Instagram-filtre, videoer og GIF'er. Alle disse kan anvendes gratis som led i aktiviteter i forbindelse med det europæiske år for jernbanetransport. Kommissionen har under hele det europæiske år for jernbanetransport oprettet og administreret et særligt websted, der giver oplysninger om de forskellige initiativer og illustrerer kampagnens budskaber vedrørende det europæiske år for jernbanetransport i form af vidnesbyrd, videoklip og artikler, der er centreret om karrieremuligheder inden for jernbanetransport og rejseinspiration. Der blev udarbejdet et nyhedsbrev med henblik på at holde partnere og opinionsdannere orienteret om kampagnens højdepunkter, og det nåede ud til 1 341 abonnenter.

Som flagskibsarrangement arrangerede Kommissionen et særligt EU-tog, der kørte på kryds og tværs af kontinentet i fem uger ("Connecting Europe Express"-toget, se afsnit 3.3). Under en influentkampagne rejste 11 influenter rundt på kontinentet med tog, heraf 9 med "Connecting Europe Express"-toget. Disse influenter oplyste deres følgere om mulighederne for jernbanetransport i Europa og tilskyndede dem til at tage toget oftere. Flere journalister blev inviteret til at deltage i rejsen med "Connecting Europe Express"-toget.